John Keble

John Keble (født 25. april 1792 i Fairford i Gloucestershire i England, død 29. mars 1866 i Bournemouth i Dorset) var en engelsk anglikansk prest og forfatter av åndelige dikt. Prekenen National Apostasy som han holdt i 1833 blir regnet som starten på Oxfordbevegelsen, der han var en av de ledende skikkelser.

Liv og virke 
Keble studerte i Oxford og fikk senere stilling som Fellow ved Oriel College, University of Oxford. I 1816 ble han ordinert til prest og i perioden 1831–1841 var han Oxford Professor of Poetry. Grunnlaget for professoratet var i hovedsak basert på diktsamlingen The Christian Year (1827, «Det kristne året») som gjorde Keble viden kjent. Boken, som inneholder et dikt for hver søn- og helligdag i kirkeåret, var en av de store klassikerne på 1800-tallet og kom i mer enn hundre opplag. I 1836 ble Keble sokneprest i Hursley i Winchester, der han var livet ut.

Prekenen National Apostasy som han holdt i 1833 blir regnet som starten på Oxfordbevegelsen, der han var en av de ledende skikkelser. Fra dette miljøet kjente han John Henry Newman og Edward Bouverie Pusey. Også de to var ledende skikkelser i Ocfordbevegelsen, som forsøkte å gjenvekke og videreføre den katolske kirke i den anglikanske kirke.  I motsetning til Newman forble Keble hele livet et tro medlem av Church of England, Dette var ikke bare av bekvemmelighet, men av overbevisning. Han representerer dermed den fløy av Ocfordbevegelsen som bevisst forstod seg selv som del av Church of England.

John Keble døde under et rekonvalesensopphold i Bournemouth. Han hadde lenge vært syk og trodde at havsluft hadde terapeutisk virkning på ham. Han er gravlagt i All Saints churchyard i Hursley.

Eksempel på hans dikt er New Every Morning Is Thy Love og Sun of My Soul.

Keble College i Oxford er oppkalt etter ham.

Verker 

 Christian Year - 1827
 Lyra Apostolica - 1836
 Lyra Innocentium - 1846
 Letters of Spiritual Counsel and Guidance - 1870
 Richard Hooker's works - 1836
 A life of Bishop Wilson - 1863
 The Oxford Psalter - 1839 
 Lyra Innocentium: Thoughts in Verse on Children- 1846

Referanser

Eksterne lenker 
 
 
 
 
  John Kebles preken National Apostasy
  Verk av Keble online på Project Canterbury

Engelske forfattere
Anglikanske teologer
Engelske anglikanske prester
Personer fra distriktet Cotswold